**Informatīvais ziņojums**

Par pasākumiem sabiedriski nozīmīgu ēku būvniecībā un konceptuāliem jautājumiem nākotnes darbībā

Informatīvais ziņojums sagatavots izpildot Ministru kabineta protokollēmuma (26.11.2013. Ministru kabineta sēdes prot. Nr.63 33.§) uzdevumu - Ekonomikas ministrijai iesniegt izskatīšanai Ministru kabineta 2013.gada 3.decembra sēdē detalizētu ziņojumu par uzdevumiem informatīvajā ziņojumā ietverto konceptuālo darbības virzienu īstenošanai.

**1.Informācija par nekavējoties veicamo pasākumu izpildi.**

Saskaņā ar 26.11.2013. iesniegto informatīvo ziņojumu Ekonomikas ministrija bija izvirzījusi pasākumus, kas veicami nekavējoties t.i.

1.1.Pasākumu kopums, lai nodrošinātu pilnvērtīgu izmeklēšanu saistībā ar traģiskiem notikumiem un vainīgo personu sodīšanu.

1.2.Pasākumu kopums, kas vērsts uz līdz šim brīdim pabeigtajām vai būvniecības fāzē esošajām būvēm.

1.3.Pasākumu kopums, kas saistīts ar izmaiņām būvniecības likumdošanā, pastiprinot kontroli par būvniecības procesiem, t.sk. informācijas pieejamību par tiem un būvju ekspluatāciju.

1.1. definētā rīcības virziena izpilde:

Ārlietu ministrija ir apkopojusi līdz šim izteiktos ārvalstu palīdzības piedāvājumus ekspertīžu veikšanā saistībā ar notikušo traģēdiju Zolitūdē. Gatavību sniegt dažāda rakstura palīdzību, tostarp piesaistot attiecīgo jomu ekspertus, jau izteikušas Lielbritānijas, Izraēlas, Beļģijas un Baltkrievijas vēstniecības Latvijā. Arī tādas starptautiskas institūcijas kā Ziemeļu Ministru padome un ASV Tirdzniecības kamera paudušas gatavību koordinēt atbilstošu ārvalstu speciālistu piesaisti ekspertīzes veikšanai. Ekonomikas ministrija ir nosūtījusi Valsts policijai viedokli par Ārlietu ministrijas sniegto informāciju kā arī ieteikumus eksperta izvēlei. Turpmākos lēmumus par ekspertu iesaisti jāpieņem kriminālprocesa procesa virzītājam

Izpildot Ministru prezidenta 26.11.2013 rezolūciju Nr.111-1/119 Ekonomikas ministrija ir sagatavojusi un nosūtīju saskaņošanai Tieslietu ministrijai, Vides aizsardzības un reģionālās attīstības ministrijai un Valsts kancelejai informāciju strukturētā tabulā par būvniecības dalībnieku un citu būvniecības procesā iesaistīto personu tiesībām un pienākumiem visā būvniecības procesā.

1.2.definētā rīcības virziena izpilde:

Rīcības virziena ietvaros Ekonomikas ministrija visām Latvijas būvvaldēm 2013.gada 22.novembrī nosūtīja vēstuli Nr.411-1-11582, kurā lūdza būvvaldes apsekot visus būvlaukumus, kuros tiek būvētas, tai skaitā rekonstruētas vai renovētas, sabiedriski nozīmīgas publiskas būves, kurās paredzēts vienlaikus uzturēties vairāk nekā simt cilvēkiem, par apsekošanas rezultātiem līdz 2013.gada 4.decembrim iesniedzot Ekonomikas ministrijai pārskatu par sastādītajiem atzinumiem, norādot informāciju par apsekoto būvlaukumu, būvprojektu, ēku, būvniecības dalībniekiem un konstatētajiem pārkāpumiem (ja tādi tika konstatēti).

Vienlaicīgi Ekonomikas ministrija lūdza būvvaldes iespēju robežās pēc iepriekš minētā izpildes apsekot sabiedriski nozīmīgas publiskas ēkas, kuras pieņemtas ekspluatācijā pēdējo piecu gadu laikā un kurās paredzēts vienlaikus uzturēties vairāk nekā simt cilvēkiem, un iesniegt pārskatu par apsekošanas rezultātiem, norādot informāciju par apsekoto objektu un pazīmēm, kas liecina, ka būvdarbi varētu būt veikti neatbilstoši normatīvajiem aktiem (piemēram, patvaļīgā būvniecība, plaisas ēkas nesošajās konstrukcijās).

Ekonomikas ministrija š.g. 29.novembrī apzināja situāciju kā būvvaldēs norit augstāk minēto sabiedriski nozīmīgo publisko būvju (turpmāk – SNB) apsekošana.

Saskaņā ar Republikas pilsētu Būvvalžu sniegto informāciju šobrīd Rīgas pilsētā notiek 560 SNB būvniecības darbi, t.sk. 315 objektu būvniecība, 191 -  rekonstrukcijas, 54 - renovācijas. Līdz 29.novembrim apsekotas 77 būves, kurām 2012. un 2013. gadā izsniegtās būvatļaujas. Attiecīgi, apsekoti 14% objektu no pārbaudāmo objektu skaita. Kopš 22.novembra papildus apsekoti vēl 73 citi nozīmīgi objekti, piemēram, 59 ekspluatācijā nodotie veikali „MAXIMA”, kā arī 14 SIA „Re&Re” objekti. Saskaņā ar Jūrmalas pilsētas būvvaldes sniegto informāciju pilsētā notiek 16 SNB būvniecības, rekonstrukcijas vai renovācijas darbi, apsekošana veikta 11 objektos, pēdējo 5 gadu laikā ekspluatācijā nodotie sabiedriskas nozīmes objekti vēl tiek apzināti. Liepājas pilsētā notiek 6 SNB būvniecības, rekonstrukcijas vai renovācijas darbi, apsekošana veikta visos objektos. Apsekoti arī 6 no 8 pēdējo 5 gadu laikā ekspluatācijā nodotajiem sabiedriskas nozīmes objektiem. Rēzeknes pilsētā notiek 12 SNB būvniecības, rekonstrukcijas vai renovācijas darbi, apsekošana veikta 4 objektos, vienā gadījumā nepieciešama Patērētāju tiesību aizsardzības centra (turpmāk – PTAC) piesaiste saistībā ar būvmateriālu atbilstības novērtēšanu. Pēdējo 5 gadu laikā Rēzeknes pilsētā ekspluatācijā nodotie sabiedriskas nozīmes objekti vēl tiek apzināti (iespējams varētu būt ~7 objekti). Jēkabpils pilsētā notiek 3 SNB būvniecības, rekonstrukcijas vai renovācijas darbi, apsekošana veikta visos objektos. Pēdējo 5 gadu laikā Jēkabpils pilsētā ekspluatācijā nodoti 28 sabiedriskas nozīmes objekti. Jelgavas pilsētā notiek 24 SNB būvniecības, rekonstrukcijas vai renovācijas darbi, apsekošana veikta 6 objektos. Pēdējo 5 gadu laikā Jelgavas pilsētā ekspluatācijā nodoti 36 sabiedriskas nozīmes. Valmieras pilsētā notiek 4 SNB būvniecības, rekonstrukcijas vai renovācijas darbi, apsekošana veikta visos objektos. Pēdējo 5 gadu laikā Valmieras pilsētā ekspluatācijā nodotie sabiedriskas nozīmes objekti vēl tiek apzināti. Savukārt Ventspils pilsētā notiek 10 SNB būvniecības, rekonstrukcijas vai renovācijas darbi, apsekošana veikta 7 objektos. Pēdējo 5 gadu laikā Rēzeknes pilsētā ekspluatācijā nodotie sabiedriskas nozīmes objekti vēl tiek apzināti (iespējams varētu būt ~40 objekti). Daugavpils pilsētas būvvalde informāciju vēl nav sniegusi.

Saskaņā ar novadu būvvalžu sniegto informāciju, šobrīd SNB būvniecība nav konstatēta 29 būvvalžu kontrolējamajā teritorijā. SNB būvniecība notiek 49 būvvalžu kontrolējamo teritoriju 116 objektos, tai skaitā, 46 objektu būvniecība, 52 -  rekonstrukcijas, 18 - renovācijas. No 22.novembra līdz 29.novembrim apsekošana veikta 101 objektā. Attiecīgi novadu būvvaldes apsekojušas 87 procentus objektu no pārbaudāmo objektu skaita.

Divos gadījumos nepieciešama PTAC piesaiste saistībā ar būvmateriālu atbilstības novērtēšanu konkrētos objektos, piecas būvvaldes izteikušas vispārējas konsultācijas nepieciešamību. Sešas novadu būvvaldes datus vēl precizē.

54 novadu būvvaldes apzinājušas pēdējo 5 gadu laikā ekspluatācijā nodotos sabiedriskas nozīmes objektu, daļā objektu jau veicot apsekošanu, 18 būvvaldes datus vēl precizē. Saskaņā ar sniegto provizorisko informāciju novados pēdējo piecu gadu laikā ekspluatācijā nodotas 297 SNB.

Veicot  pēdējo 5 gadu laikā ekspluatācijā nodoto sabiedriskas nozīmes objektu apzināšanu un apsekošanu Krustpils novada būvvalde sniegusi informāciju par skolas sporta zāles ekspluatācijas apturēšanu sakarā ar nedrošuma pazīmēm.

Informācijas apkopojums pievienots šī ziņojuma pielikumā.

1.3. definētā rīcības virziena izpilde:

Ekonomikas ministrija ir sagatavojusi grozījumus Ministru kabineta noteikumos Nr.383 **Grozījumi Ministru kabineta 2003. gada 8. jūlija noteikumos Nr.383 „Noteikumi par būvprakses un arhitekta prakses sertifikātu piešķiršanu, reģistrēšanu un anulēšanu””**, lai noteiktu sertificēšanas iestādēm tiesības pēc savas iniciatīvas uz laiku apturēt piešķirtā būvprakses vai arhitekta prakses sertifikāta darbību, ja ir saņemta pamatota informācija par iespējamiem profesionālās darbības pārkāpumiem, kas radīja vai var radīt apdraudējumu cilvēku dzīvībai, veselībai vai videi.

Ekonomikas ministrija ir arī sagatavojusi priekšlikumus par kontroles pastiprināšanu būvniecības procesu ietvaros, kas ir arī viens no pasākumiem konceptuālo darbības virzienu ietvaros (sk. 2.1.punktu ziņojumā).

Vienlaikus Ekonomikas ministrija apkopojusi nevalstisko organizāciju viedokli par citiem nepieciešamajiem uzlabojumiem būvniecības jomu regulējošos normatīvos aktos:

Saņemtā informācija var tikt iedalīt vispārīgos un konkrētos priekšlikumos.

Vispārīgie priekšlikumi:

Būvniecības regulējumā nepieciešams iestrādāt kvalitātes nodrošināšanas principus un motivāciju tos īstenot;

Kvalitātes prasību nodrošināšanu būvniecībā mēra pati nozare, savukārt kvalitātes kontrole jānodrošina valstij t.i. valsts būvinspekcijai konstatējot faktus;

Būvei izvirzāmām prasībām jābūt augstākām gadījumos, kad pasūtītājs ir publiskais sektors, tādējādi kļūstot par piemēru būvniecībai arī privātajam pasūtītājam;

Būvniecības sistēmas pamatelements ir cenu koridors inženieru pakalpojumiem būvobjektos;

Ieviest ilgtspējīgas būvniecības principus visos publiskos iepirkumos būvniecības jomā;

Jāizstrādā speciālistu zināšanu pārbaudes metodika, kurai jābūt pārbaudāmai;

Būvniecības pamatdarbu kvalitātes paaugstināšanai jārada galveno profesiju vairāklīmeņu kategorizācija;

Nepieciešams apkopot statistiku par būvizmaksām pa objektu kategorijām, kā arī arhitektūras pakalpojumu nozari;

Profesionālo pakalpojumu un būvniecības pakalpojumu regulējumu sinhronizēt ar starptautiskiem standartiem;

Uz laiku noteikt moratoriju projektēšanas pakalpojumu iekļaušanai būvdarbu līgumos;

Pilnveidot būvniecības pasūtītāja/attīstītāja, būves projektēšanas un realizācijas procesā iesaistīto speciālistu atbildības regulējumu.

Konkrētie priekšlikumi:

Ieviest būvkomresantu, kas veic projektēšanas un būvniecības uzraudzību, akreditāciju un/vai klasifikāciju, liedzot jebkuram būvniecības tirgus dalībniekam bez priekšzināšanām sniegt iepriekš minētos pakalpojumus sarežģītās būvēs;

Izslēgt zemākās cenas principu kā vienīgo kritēriju iepirkumiem, tā vietā piemērojot FIDIC principus un ieviešot tipveida līguma formas, kuru priekšrocības ir vienotas definīcijas, vienota platforma, atrunāti riski, nemainīgas prasības un precīza strīdu izšķiršanas kārtība;

Noteikt būvkonstrukciju aprēķina atskaiti par obligātu būvprojekta sastāvdaļu;

Pārtraukt būvkonstrukciju projektēšanā „duālo” pieeju un Eirokodus noteikt par vienīgajiem būvkonstrukciju projektēšanas standartiem;

Pēc iespējas ātrāk ieviest Būvniecības informācijas sistēmu, lai nodrošinātu būvniecības procesa caurspīdīgumu;

Izstrādāt profesionālos standartus visiem būvniecības procesiem (būvuzraudzībai, autoruzraudzībai, ekspertīzei);

Ieviest obligāto būvuzņēmēja nodevu 0,5% apmērā no projekta izmaksām. Iegūtos līdzekļus novirzīt būvzinātnes un būvniecības kvalitātes sistēmu attīstībai;

Reģistrējot izmaiņas projektos, autoruzraudzības žurnālā nepieciešams fiksēt izmaiņu cēloni;

2014.-2020.g. ES fondu plānošanas perioda aktivitātēm, kas saistītas ar būvju projektēšanu un realizāciju, izstrādāt finansējuma piešķiršanas kritēriju sistēmu, kas veicina un atbalsta kvalitatīvu iepirkumu sagatavošanu, būvprojektu izstrādi un būvju realizāciju.

Kopsavilkums par nekavējoties īstenojamo darbību plāna izpildi:

|  |  |  |  |  |
| --- | --- | --- | --- | --- |
| **Plānā noteiktais mērķis** | Nodrošināt 21.11.2013. traģisko seku novēršanu, izpēti un iespējamo līdzīgu notikumu neatkārtošanos. | | | |
| **Pasākumi izvirzītā mērķa sasniegšanai** | **Izpildes termiņi** | **Atbildīgā institūcija un iesaistītās institūcijas** | **Tiešie darbības rezultāti** | **Izpildes statuss** |
| **1. Nodrošināt neatkarīgu esošās situācijas un konkrētā gadījuma izvērtējumu:** | | | | |
| 1.1. Piesaistīt starptautisku neatkarīgu ekspertu grupu traģēdijas seku izvērtēšanai – tehniskā projekta materiāli/būvkonstrukcijas. | N/A | Pēc kriminālprocesa virzītāja ieskatiem | Nodrošināta kvalitatīvs un objektīvs atzinums par notikušo gadījumu uz kā pamata tiek novērstas likumdošanā, ja tādas tiek konstatētas | Izpildīts |
| **2.Revīzija pār sabiedriski nozīmīgām būvēm Latvijā:** | | | | |
| 2.1. Uzdot pašvaldību būvvaldēm veikt apsekojumus sabiedriski nozīmīgu būvju būvlaukumos | 25.12.2013. | EM | Uz 06.12.2013. Sagatavots pārskats par apsekojuma rezultātiem | Izpildīts |
| 2.2. Uzdot pašvaldību būvvaldēm veikt sabiedriski nozīmīgu būvju apsekojumus, kas ir nodotas ekspluatācijā līdz 2009.gadam | 25.12.2013. | EM | Sagatavots pārskats par apsekojuma rezultātiem | Izpilde uzsākta |
| 2.3. Vietnes izveide ar iespēju informēt par iespējamajiem riska objektiem | 10.12.2013. | EM, VK | Tiek apzināti potenciālie riska objekti | Izpilde uzsākta |
| 2.4. Sūdzību izskatīšanas sistēmas izveide, reaģējot uz katru saņemto sūdzību un virzot tās izskatīšanu | Pastāvīgi, sākot ar 10.12.2013. | EM, VKanc | Nodrošināta ātra reaģēšana un potenciālām problēmām būvniecības procesā vai būvju ekspluatācijā | 2014.gadā –  42 400,00  (valsts budžets, divas štata vietas vai ārpakalpojums) |
| 2.5. Izdoto sertifikātu revīzija: Ekonomikas ministrijas vēstule par sertifikātu anulēšanas izskatīšanu | 3.12.2013. | Sertificēšanas iestādes | Nodrošināta saikne starp atbildīgo personu kļūdām un viņu tiesībām piedalīties būvniecības procesā turpmāk | Izpildīts daļēji |

**2.Informācija par progresu konceptuālo darbības virzienu ietvaros.**

Saskaņā ar 26.11.2013. iesniegto informatīvo ziņojumu Ekonomikas ministrija bija norādījusi uz vairākiem konceptuāliem darbības virzieniem:

2.1.Valsts līmeņa kontroles sistēmas izveide: nodrošināt lielāku kontroli par būvniecības procesa normatīvo aktu, kā arī kvalitātes un cilvēku drošības prasību ievērošanu. Ekonomikas ministrija norāda, ka finansējums, kas ir nepieciešams šādas funkcijas izveidei, konceptuāli nosakāms pēc lēmuma pieņemšanas par tās īstenojamo darbību sarakstu.

Ekonomikas ministrija ir sagatavojusi priekšlikumu par darbību sarakstu valsts kontroles nodrošināšanai.

Priekšlikums paredz izveidot Valsts būvniecības kontroles biroju, kura kompetencē ietilpst noteiktu būvju pieņemšana ekspluatācijā, kā arī jau ekspluatācijā nodoto būvju drošības pārraudzība.

Veicot valsts kontroli, Valsts būvniecības kontroles birojs var pieņemt šādus lēmumus:

1) apturēt būvdarbus, ja konstatēti būtiski būvniecības procesa pārkāpumi vai bīstamība;

2) uzdot ekspluatācijā nodotas būves īpašniekam novērst bīstamību būvē, informējot par to pašvaldību;

3) aizliegt būves ekspluatāciju, ja konstatēta tās bīstamība, līdz bīstamības novēršanai.

Iestādes sastāvā ir valsts būvinspektori — iestādē nodarbinātas personas, kuras ir reģistrētas būvinspektoru reģistrā.

Valsts būvniecības kontroles birojam ir tiesības:

1) pieprasīt un bez maksas saņemt informāciju un dokumentus (tai skaitā uz būvatļaujas pamata izstrādāto projektu);

2) organizēt atkātotu būvprojekta vai būves ekspertīzi normatīvos aktos noteiktos gadījumos;

3) apsekot jebkuru būvi, ja saņemts iesniegums par normatīvo aktu pārkāpumiem vai bīstamību būvniecības procesā vai pēc tā, pieaicinot tās būvvaldes pārstāvi, kas izdevusi būvatļauju;

4) informēt kompetences pārbaudes iestādi par būvspeciālistu pārkāpumiem.

Valsts kontroles biroja izveide ir iespējama ne agrāk kā ar 2014.gada 1.septembri.

Tā izveidei un uzturēšanai nepieciešamais finansējums:

|  |  |  |  |
| --- | --- | --- | --- |
| Rādītājs | Darbinieks  (mēnešalga 700 LVL (996,01 EUR)) | Darbinieks (mēnešalga 800 LVL (1138,30 EUR)) | Darbinieks  (mēnešalga 1100 LVL (1565,16 EUR)) |
| Atalgojums | 8 400 (11 952,12 EUR) | 9 600 (13659,57 EUR) | 13 200 (18 781,91 EUR) |
| Darba devēja sociālās apdrošināšanas obligātās iemaksas | 2 024 (2 879,89 EUR) | 2 313 (3 291,10 EUR) | 3 180 (4 524,32 EUR) |
| **Atlīdzība kopā** | **10 424 (14 832,02 EUR)** | **11 913 (16 950,67 EUR)** | **16 380 (23 306,64 EUR)** |
| Komandējumi |  |  |  |
| Sakaru pakalpojumi | 280 (398,40 EUR) | 280 (398,40 EUR) | 280 (398,40 EUR) |
| Komunālo pakalpojumu apmaksa | 485 (690,09 EUR) | 485 (690,09 EUR) | 485 (690,09 EUR) |
| Inv.rem., uzturēšanas izdevumi | 540 (768,35 EUR) | 540 (768,35 EUR) | 540 (768,35 EUR) |
| Informācijas tehnoloģiju pakalpojumi | 375 (533,58 EUR) | 375 (533,58 EUR) | 375 (533,58 EUR) |
| Citi pakalpojumi (telpu noma u.c.) | 126 (179,28 EUR) | 126 (179,28 EUR) | 126 (179,28 EUR) |
| Biroja preces, inventārs | 1 350 (3 343,75 EUR) | 1 350 (3 343,75 EUR) | 1 350 (3 343,75 EUR) |
| **Preces un pakalpojumi kopā** | **3 156 (4 490,58 EUR)** | **3 156 (4 490,58 EUR)** | **3 156 (4 490,58 EUR)** |
| **Uzturēšanas izdevumi kopā** | **13 580 (19 322,60 EUR)** | **15 069 (21441,26 EUR)** | **19 536 (27797,22 EUR)** |
| **Datortehnika un cita biroja tehnika** | **1 000 (1 422,87 EUR)** | **1 000 (1 422,87 EUR)** | **1 000 (1 422,87 EUR)** |
| **Kopā gadā** | **14 580 (20 745,47 EUR)** | **16 069 (22 864,13 EUR)** | **20 536 (29 220,10 EUR)** |
| **Kopā gadā visiem darbiniekiem** | **87 480 (124 472,8 EUR)** | **321 380 (457282.5 EUR)** | **205 360 (292200,9 EUR)** |

\* *EM vidējās izmaksas*

2.2.Būvizstrādājumu kontrole: nepieciešams izstrādāt koncepciju par valsts līmeņa laboratorijas izveidi vai arī paredzēt valsts funkciju deleģēšanu.

Būvizstrādājumu kontroles uzdevums pēc Valsts būvinspekcijas likvidācijas nodots Patērētāju tiesību aizsardzības centram (PTAC). 2013.gada 9 mēnešos PTAC pārbaudījis 160 reglamentētās sfēras būvizstrādājumu modeļus, neatbilstības konstatētas 99 modeļiem (62% no pārbaudīto būvizstrādājumu modeļiem).

Sadarbībā ar Galveno muitas pārvaldi, no 58 būvizstrādājumu modeļiem - 17 būvizstrādājumu modeļiem aizliegta preču izlaišana brīvam apgrozījumam.

Kontrolētie būvizstrādājumi:

* apkures sistēmas sildķermeņi (radiatori un konvektori);
* dūmu signalizācijas ierīces;
* uzputotais putu polistirola siltumizolācijas materiāls.

Paraugu testēšanas rezultāti –ņemti paraugi rūpnieciski ražoto uzputota polistirola (EPS) izstrādājumiem - 9 modeļi, pārbaudot faktisko vērtību atbilstību deklarētajām. 5 gadījumos (56%) faktiskās vērtības neatbilst deklarētajām, tas ir siltumvadītspēja un spiedes spriegums pie 10% deformācijas.

Kontrole būvlaukumos:

Sadarbībā ar Rīgas pilsētas būvvaldes Būvniecības kontroles pārvaldes Rīgas pilsētas būvinspekciju īstenotas pārbaudes 6 būvlaukumos un 1 pārbaude kopā ar LIAA. Visos gadījumos konstatēts pārkāpums - atbilstošu ražotāja deklarāciju trūkums. Papildus vienā gadījumā konstatēta būvizstrādājuma pielietošana neatbilstoši tā paredzētajam mērķim. Tas nozīmē, ka būvobjektos nav informācijas par iebūvēto būvizstrādājumu ekspluatācijas īpašībām, attiecīgi nav informācijas par to atbilstību būvprojekta prasībām.

PTAC kapacitāte, lai nodrošinātu visaptverošu būvizstrādājumu tirgus uzraudzību ne tikai tirdzniecības vietās bet arī būvlaukumos, ir jāstiprina, lai nodrošinātu lielāku kontroļu skaitu (1 darbinieks – ap 80 - 100 pārbaudēm).

|  |  |
| --- | --- |
| Rādītājs | Darbinieks  (mēnešalga 730 LVL (1038.70 EUR)) |
| Atalgojums | 56 915 LVL (80 982.75 EUR) |
| Darba devēja sociālās apdrošināšanas obligātās iemaksas | 13 711 LVL (19 509.00 EUR) |
| **Atlīdzība kopā** | **70 626 LVL (100 491.74 EUR)** |
| Komandējumi | 4 405 LVL (6 267.75 EUR) |
| Sakaru pakalpojumi | 3 984 LVL (5 668.72 EUR) |
| Komunālo pakalpojumu apmaksa | 3 073 LVL (4372.49 EUR) |
| Inv.rem., uzturēšanas izdevumi | 932 LVL (1 326.12 EUR) |
| Informācijas tehnoloģiju pakalpojumi | 7 000 LVL (9 960.10 EUR) |
| Citi pakalpojumi (telpu noma, preču testēšana u.c.) | 40 000 LVL (56 914.87 EUR) |
| Biroja preces, inventārs | 994 LVL (1 414.33 EUR) |
| **Preces un pakalpojumi kopā** | **60 388 LVL (85 924.38 EUR)** |
| **Uzturēšanas izdevumi kopā** | **131 014 LVL (186 416.13 EUR)** |
| **Datortehnika un cita biroja tehnika** | **6 900 LVL (9 817.82 EUR)** |
| **Kopā gadā** |  |
| **Kopā gadā visiem darbiniekiem** | **137 914 LVL (196 233.94 EUR)** |

Būvniecībā iesaistīto personu (būvinspektoru, būvuzraugu, būvnieku) apmācība par prasībām būvmateriāliem.

Būvinspektoru darba koordinēšanas caur Ekonomikas ministriju, lai nodrošinātu vienotu pieeju uzraudzībai, tai skaitā iesaistot PTAC.

2.3.Plānveidīga būvju būvniecības un ekspluatācijas kontrole: nepieciešams izstrādāt būvniecības riska objektu sarakstu, noteikt tālāku rīcību gadījumos, ja riska pakāpe norāda uz būves ekspluatācijas bīstamību; noteikt īpašnieku atbildību par apsekošanas datu iesniegšanu būvvaldēs, kā arī būvvalžu rīcību.

Atbalstot priekšlikumu par Valsts būvniecības kontroles biroja izveidi un tā uzdevumiem, tiks nodrošināta plānveidīga būvju būvniecības un ekspluatācijas kontrole, kā arī neatkarīgs vērtējums par kontrolē konstatēto. Papildus biroja izveides pasākumam, nepieciešams arī pilnveidot normatīvo aktu regulējumu par būves īpašnieka pienākumu noteiktā laikā veikt būves tehnisko apsekošanu un iesniegt apsekošanas atzinuma kopiju pašvaldībā, iekļaušanai Būvniecības informācijas sistēmā. Iesniegto informāciju turpmāk varēs izmantot gan pienākumu noteikšanai būves īpašniekam, gan nepieciešamības gadījumā, būves kadastrālās vērtības noteikšanas procesā.

Kopsavilkums par pasākumiem konceptuālo darbību virzienu ietvaros:

|  |  |  |  |  |
| --- | --- | --- | --- | --- |
| **Plānā noteiktais mērķis** | Konceptuālie darbības virzieni. | | | |
| **Pasākumi izvirzītā mērķa sasniegšanai** | **Izpildes termiņi** | **Atbildīgā institūcija un iesaistītās institūcijas** | **Tiešie darbības rezultāti** | **Paredzētais finansējums (LVL) un tā avoti** |
| **1. Nodrošināt neatkarīgu esošās situācijas un konkrētā gadījuma izvērtējumu:** | | | | |
| 1. Valsts līmeņa kontroles sistēmas izveide: nodrošināt lielāku kontroli par būvniecības procesa normatīvo aktu, kā arī kvalitātes un cilvēku drošības prasību ievērošanu. Ekonomikas ministrija norāda, ka finansējums, kas ir nepieciešams šādas funkcijas izveidei, konceptuāli nosakāms pēc lēmuma pieņemšanas par tās īstenojamo darbību sarakstu. Ekonomikas ministrija skatījumā būtiskie posmi, kad varētu nodrošināt papildu uzraudzību ārpus būvniecības procesā iesaistītājiem, ir apelācijas iestāde un būvju pieņemšana ekspluatācijā (noteiktās būves); | 01.09.2014. | EM | Izveidota sistēma būvniecības kvalitātes uzlabošanai un sabiedrības drošības paaugstināšanai būvniecības un būvju ekspluatācijas procesā. | Esošā finansējuma ietvaros |
| 1. Būvizstrādājumu kontrole: nepieciešams izstrādāt koncepciju par valsts līmeņa laboratorijas izveidi vai arī paredzēt valsts funkciju deleģēšanu; | 01.06.2014. | EM, PTAC | Izstrādāta koncepcija |  |
| 1. Plānveidīga būvju būvniecības un ekspluatācijas kontrole: nepieciešams izstrādāt būvniecības riska objektu sarakstu, noteikt tālāku rīcību gadījumos, ja riska pakāpe norāda uz būves ekspluatācijas bīstamību; noteikt īpašnieku atbildību par apsekošanas datu iesniegšanu būvvaldēs, kā arī būvvalžu rīcību | 01.09.2014. | EM | Izveidota sistēma būvniecības kvalitātes uzlabošanai un sabiedrības drošības paaugstināšanai būvniecības un būvju ekspluatācijas procesā. |  |
| 1. Darba drošības jautājumos: izstrādāt metodiskos norādījumus ar obligāti piemērojamajiem kritērijiem izstrādājot darba organizēšanas plānu nosakot riska izvērtēšanu gadījumos, kad nav atļauts savienot būvdarbus brīdī kad būvē atrodas cilvēki; pārskatīt izstrādātās drošības programmas, nepieciešamības gadījumos pilnveidot prasības darba drošības prasību ievērošanā darba vietās; | 01.04.2014. | IeM | Izstrādāti metodiskie norādījumi |  |
| 1. Publiskā iepirkuma sistēmas ietvaros: izstrādāt grozījumus likumdošanā paredzot, ka publisko iepirkumu ietvaros zemākās cenas princips nav attiecināms uz sabiedriski nozīmīgām ēkām; | 01.06.2014. | FM | Informatīvais ziņojums par iespējām publisko iepirkumu ietvaros atteikties no zemākās cenas principa projektēšanas pakalpojumos un būvdarbos. |  |
| 1. Publiskā iepirkuma sistēmas ietvaros izvērtēt iespēju noteikt pretendentiem minimālo pašu spēkiem veicamo būvdarbu apjomu iepirkumos par būvdarbu veikšanu | 01.06.2014. | FM | Informatīvais ziņojums par iespējām publisko iepirkumu ietvaros noteikt minimālo būvdarbu apjomu, kas iepirkuma uzvārētājam jāveic paša spēkiem. |  |
| 1. Konceptuāli risināt jautājumu par valsts sistēmā nodarbināto skaita un kvalifikācijas pietiekamību būvniecības jomā. | 01.01.2014. | EM |  | 2014.gadā – 127200.00 (Valsts budžets, 6 štata vietas) |

Ekonomikas ministrs D. Pavļuts

Vīza: Valsts sekretārs J.Pūce

02.12.2013. 18:26

2811

Spiridonovs,

67013178, [Jurijs.spiridonovs@em.gov.lv](mailto:Jurijs.spiridonovs@em.gov.lv);

Oša

67013031, [ilze.osa@em.gov.lv](mailto:ilze.osa@em.gov.lv)